བོ་དོང་པཎ་ཆེན་ཕྱོགས་ལས་རྣམ་རྒྱལ་གྱི་གསུང་འབུམ་འདི་ཉིད་བོད་ཀྱི་རིག་གནས་བང་མཛོད་ཁྲོད་དུ་ཧ་ཅང་གལ་ཆེན་གྱི་གོ་གནས་བཟུང་པའི་ནོར་བུ་ཞིག་ཏུ་གྲུབ་ཡོད་ལ།གསུང་འབུམ་འདིའི་མ་ཡིག་ཕྱག་བྲིས་མ་དེང་སྐབས་མཇལ་དུ་ཡོད་པ་གཅིག་པུ་མ་གཏོགས་འཛམ་གླིང་ན་མི་བཞུགས་པས།དཔེ་རྒྱུན་ཧ་ཅང་དཀོན་པ་དང་།རྙིང་རུལ་གྱི་དཔེ་མི་གསལ་བ།དབུ་མེད་དང་སྐོང་ཡིག་གི་རྫོབ་ཆེ་བ།བརྩམས་ཆོས་ཀྱི་པོད་གྲངས་མང་དྲགས་པས།དེ་སྔོན་སྒེར་གཞུང་སུས་ཀྱང་ཚད་ལྡན་ཞིག་པར་སྐྲུན་བྱེད་མ་ཐུབ་པར་ད་བར་དུ་ལུས་ཡོད།དེའི་ཕྱིར་འཛམ་གླིང་ན་རྙེད་དཀའ་བའི་དཔེ་གཞུང་འདི་འཇིག་ཏུ་དོགས་པའི་ཕངས་སེམས་ཀྱིས་དཀའ་ཁག་གི་འགག་འཕྲང་མང་པོ་རིམ་གྱིས་བརྒལ་ཏེ་ད་ཆ་པར་སྐྲུན་བྱེད་པའི་ལས་གཞི་དངོས་སུ་ལེགས་འགྲུབ་བྱུང་སོང་།འདིས་ནི་རང་རེ་བོད་ཀྱི་ཆོས་རིག་དར་སྤེལ་གྱི་ལས་དོན་ལ་སྔ་ན་མེད་པའི་ཞབས་ཏོག་དང་ལེགས་སྐྱེས་གལ་ཆེན་ཞིག་བསྐྲུན་ཡོད་པ་ནི་སྨོས་མ་དགོས་པ་ཞིག་ཡིན།